《送陈随隐归江西》
宋代·黄力叙

诗在天地间，风清月明处。若为深闭门，而可觅佳句。

夫君小元龙，豪气隘区宇。青春发诗材，秀茁长膏雨。

流水与行云，吾不见滞住。乘月涤吟毫，玉椀三危露。

超诣自透脱，悟在观剑舞。入宫画蛾眉，胡为众女妒。

君诗亦何憾，千载一时遇。向也诗道昌，吟声喧禁籞。

应制沈香亭，龙巾曾拭唾。今焉诗道厄，短筇策江路。

悲啸梁甫吟，侘傺离骚赋。浮云时卷舒，睨此知出处。

此其随之义，大隐会境趣。天地梅又春，风紧雪飞絮。

一笠灞桥驴，吟鞍且临汝。得句从人传，传今亦传古。

要知是家传，审言以传甫。传之而又传，衣钵传宗武。

作者简介：黄力叙，号梅塘，江西人。与陈世崇（随隐）有交。事见《随隐漫录》卷三。